A TANÁCS (Euratom) 2023/225 HATÁROZATA

(2023. január 30.)

a Hochtemperatur-Kernkraftwerk GmbH közös vállalkozási jogállásának meghosszabbításáról

AZ EURÓPAI UNIÓ TANÁCSA,

tekintettel az Európai Atomenergia-közösséget létrehozó szerződésre és különösen annak 49. cikkére,

tekintettel az Európai Bizottság javaslatára,

mivel:

(1) A 74/295/Euratom határozattal (1) a Tanács a Hochtemperatur-Kernkraftwerk GmbH-t (a továbbiakban: HKG) az 1974. január 1-jével kezdődő huszonöt éves időszakra közös vállalkozássá nyilvánította.

(2) A HKG célja egy hozzávetőleg 300 MWe teljesítményű atomerőmű megépítése, felszerelése és üzemeltetése volt a Németországi Szövetségi Köztársaságban található Uentrop (Unna járás) mellett.

(3) Miután 1987-től 1988-ig üzemelt, az atomerőművet műszaki és gazdasági nehézségek miatt 1989. szeptember 1-jén véglegesen bezárták.

(4) 1989. szeptember 1-jétől kezdve a HKG célja az atomerőműnek a környezettől való biztonságos fizikai elhatárolás szakaszáig történő leszerelésére irányuló program végrehajtása, és ezt követően a környezettől fizikailag elhatárolt nukleáris létesítmények feletti felügyeleti program lefolytatása.

(5) A Tanács a 2011/362/Euratom határozattal (2)2017. december 31-ig meghosszabbította a HKG közös vállalkozási jogállását, hogy lehetővé tegye a HKG számára a leszerelési és a felügyeleti programok befejezését, különösen a pénzügyi terhek enyhítése révén.

(6) Az említett meghosszabbítási időszak megfelelt a Németországi Szövetségi Köztársaság, Észak-Rajna–Vesztfália szövetségi tartomány, a HKG és annak tagjai között a HKG tevékenységeinek finanszírozása céljából kötött megállapodások időtartamának.

(7) 2021. október 7-én kelt levelében a HKG kérte a közös vállalkozási jogállás hatályának további meghosszabbítását, a 2018. január 1-jétől 2022. december 31-ig tartó időszakra visszamenőleges hatállyal, ami megfelel a Németországi Szövetségi Köztársaság, Észak-Rajna–Vesztfália szövetségi tartomány, a HKG és annak tagjai között a HKG tevékenységeinek finanszírozása céljából kötött további megállapodások időtartamának.

(8) A HKG közös vállalkozási jogállását ezért a kért időszakra meg kell hosszabbítani.

(9) 2022. december 31. után a HKG közös vállalkozási jogállása bármely további meghosszabbításának feltétele egy leszerelési engedély iránti kérelemnek a HKG általi benyújtása,

ELFOGADTA EZT A HATÁROZATOT:

1. cikk (1) A Tanács a Hochtemperatur-Kernkraftwerk GmbH-nek (HKG) biztosított, a Szerződés értelmében vett közös vállalkozási jogállást 2018. január 1-jével kezdődő öt évre meghosszabbítja. (2) A HKG célja a Németországi Szövetségi Köztársaságban Uentrop (Unna járás) mellett található atomerőműnek a környezettől való biztonságos fizikai elhatárolás szakaszáig történő leszerelésére irányuló program végrehajtása, majd ezt követően a környezettől fizikailag elhatárolt nukleáris létesítmények feletti felügyeleti program lefolytatása.

2. cikk Ez a határozat a róla szóló értesítés napján lép hatályba.

3. cikk Ennek a határozatnak a címzettje a HKG.

Kelt Brüsszelben, 2023. január 30-án. a Tanács részéről az elnök P. KULLGREN

(1) Council Decision 74/295/Euratom of 4 June 1974 on the establishment of the Joint Undertaking Hochtemperatur- Kernkraftwerk GmbH (HKG) (OJ L 165, 1974.6.20., p. 7). Ez a dokumentum nem áll rendelkezésre magyar nyelven.

(2) A Tanács 2011/362/Euratom határozata (2011. június 17.) a Hochtemperatur-Kernkraftwerk GmbH (HKG) közös vállalkozási jogállásának meghosszabbításáról (HL L 163., 2011.6.23., 24. o.).